Az 1989-es romániai forradalom után alapító tagja volt a máramarosszigeti RMDSZ-szerve­zetnek, 1990-től tagja az RMDSZ Országos Ideiglenes Intézőbizottságának, majd az országos vezetőségnek mint ügyvezető-szervező alelnök. 1990 májusától 1992 októberéig a máramarosi magyarság képviselője volt a Román Parlamentben, kezdetben a tanügyi szakbizottságban dolgozott, majd az RMDSZ központi sajtó- és propagandatevékenységét irányította és a Román Televízió "Puncte de vedere" és "Partidele în faţa naţiunii" című politikai adásaiban az RMDSZ politikai műsorait szerkesztette és vezette. Ugyanakkor a bukaresti rádió magyar adásának is parlamenti tudósítója volt.